
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  19  septembrie  2007               

Pl-x  573 /2007                      


A V I Z

asupra propunerii legislative privind modificarea Codului Fiscal
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Codului Fiscal, trimisă cu adresa nr. Pl-x  573 din 10.09.2007  şi înregistrată cu nr.31/948 din 11.09.2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din  6 septembrie  2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 19  septembrie 2007.

 Membrii comisiei au examinat propunerea legislativă supusă avizării, care  are ca obiect de reglementare modificarea Codului fiscal în sensul îmbunătăţirii accizării unor produse pe bază de alcool etilic (ţuică, palincă şi rachiu), pentru producătorii care deţin cazane şi mici distilării, expunerea de motive, avizul favorabil, cu observaţii şi propuneri, al Consiliului Legislativ, nr.253 din 26.02.2007 şi punctul de vedere al Guvernului trimis cu adresa nr.787 din 30.03.2007, prin care nu susţine adoptarea acestei iniţiative legislative.
Din punctul de vedere transmis de Guvern reiese că în domeniul alcoolului şi al băuturilor alcoolice, regimul accizelor este reglementat de Directiva CE nr.92/83 privind armonizarea accizelor pentru aceste produse şi Directiva CE nr.82/84 privind aproprierea valorii accizelor. În conformitate cu prevederile directivelor comunitare, producţia de ţuică şi rachiuri din fructe, nu poate fi realizată şi deţinută în afara unui antrepozit fiscal, indiferent de destinaţie – consum propriu sau comercializare. În România, prin derogare de la aceste prevederi, produsele respective pot fi realizate în gospodăriile individuale pentru consumul propriu, numai în limita unei cantităţi de 50 de litri cu o concentraţia de 100% alcool pur şi o acciză redusă de 50%. Nivelul accizei din legislaţia naţională este nivelul maxim permis de directiva europeană pentru o cantitate de 10 hl alcool pur şi o acciză redusă de 50%.
                 Pentru aceste considerente, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                                                PREŞEDINTE,                               SECRETAR,

                                                Sergiu ANDON                               George BĂEŞU
  Consilier,  C. Păduroiu

